Þorrablót Hrafnistu Ísafoldar fór fram í hádeginu á bóndadaginn 24. janúar . Borðin svignuðu undan kræsingum , salurinn var fallega skreyttur og starfsmenn gengu um beina í fallegum þjóðbúningasvuntum og með skotthúfur . Jóhanna Guðrún Jónsdóttir og Davíð Sigurgeirsson héldu tónleika yfir borðhaldi við mikinn fögnuð viðstaddra . Þá fluttu þau : Minni karla og minni kvenna , þorraþræl og fleiri lög sem tengjast hátíðinni . Allir karlmenn fengu rós í tilefni dagsins , en um 120 manns mættu á blótið þannig að það var þétt setinn bekkurinn . Bestu þakkir eru færðar til allra sem komu að þessum fallega degi . Kerecis er margverðlaunað nýsköpunarfyrirtæki sem vinnur að fjölbreyttri vöruþróun sem tengist húð - og vefjaviðgerðum . Meginstefið í starfsemi fyrirtækisins er hagnýting á náttúrulegum efnum sem styðja við endursköpun húðar og líkamsvefja , meðal annars að græða sár . Fyrirtækið er með höfuðstöðvar og framleiðslu á Ísafirði og hóf rekstur fyrir um 10 árum . Megin starfsemin og flestir starfsmenn eru staðsettir erlendis . Tveir læknar fyrirtækisins hér á landi , þeir Baldur Tumi Baldursson og Hilmar Kjartansson , hafa undanfarna mánuði verið að aðstoða Hrafnistu í Hraunvangi við að græða mjög erfitt sár á íbúa þar . Sem betur fer gengur það vel . Það er mjög gott að eiga þessa aðila að og vonandi verður frekara framhald á samstarfinu . Meðfylgjandi mynd var tekin þegar Pétur Magnússon forstjóri Hrafnistu , María Fjóla Harðardóttir framkvæmdastjóri heilbrigðissviðs og Árdís Hulda Eiríksdóttir forstöðumaður á Hrafnistu Hraunvangi funduðu með þeim Baldri og Hilmari á dögunum . Það er gaman að segja frá því að í fylgiblaði Fréttablaðsins , sem kom út fimmtudaginn 23. janúar og fjallaði um konur í atvinnulifinu , var rætt við þær konur sem sitja í framkvæmdaráði Hrafnistu . Í umfjöllun um Hrafnistu kemur fram að af 12 æðstu stjórnendum Hrafnistuheimilanna eru níu konur . Þetta eru þær Berglind Björk Hreinsdóttir , Anný Lára Emilsdóttir , Sigrún Stefánsdóttir , Þuríður I. Elísdóttir , Hrönn Ljótsdóttir , María Fjóla Harðardóttir , Valgerður K. Guðbjörnsdóttir , Rebekka Ingadóttir og Árdís Hulda Eiríksdóttir . Á meðfylgjandi myndum má lesa viðtölin sem tekin voru við Íslands Hrafnistu konur . Föstudaginn 24. janúar , á sjálfan bóndadaginn , var haldið árlegt þorrablót á Hrafnistu Laugarási . Heimilisfólk og gestir mættu í sínu fínasta pússi og glatt var á hjalla . Um veislustjórn og tónlist sáu hin rómuðu Jóhanna Guðrún Jónsdóttir og Davíð Sigurgeirsson . Við fengum starfsfólk okkar , þau Bjarneyju Sigurðardóttur til að flytja minni karla og Valgeir Elíasson til að flytja minni kvenna og fórst þeim það vel úr hendi . Bragi Fannar harmónikkuleikari sló svo botninn í blótið . Allnokkrir höfðu á orði að þetta væri besti Þorramatur sem þeir hefðu bragðað . Við færum öllum gestum , heimilisfólki , starfsfólki og ekki síst kokkunum bestu þakkir fyrir frábært kvöld . Það er mikið um að vera á Sléttuvegi þessa dagana en í lok febrúar mun Hrafnista opna þar nýtt hjúkrunarheimili með 99 rýmum . Í vikunni var malbikað við aðalinnganginn að þjónustumiðstöðinni Sléttunni og hjúkrunarheimili Hrafnistu . Það er ekki oft sem það er malbikað í janúar og þurfti verktakinn , Stéttarfélagið , að ræsa malbikunarstöðina fyrir verkefnið .